Čas branja: 2 min

Ta del bi po zakonu že tako morala izvajati RTV Slovenija, ki jo že moramo obvezno financirati

Kulturno ministrstvo Toneta Peršaka v zadnjem osnutku medijske strategije do leta 2025 predvideva nov obvezni prispevek. Ne le, da že moramo obvezno plačevati RTV naročnino, to je vsi imetniki električnega priključka, razen, če dokažejo, da nimajo TV sprejemnika. Zdaj se nam obeta še "uvedba obveznega prispevka operaterjev, ki ponujajo dostop do svetovnega spleta za vse imetnike spletnih priključkov, v sklad za deficitarne informativne vsebine." Zadnji osnutek strategije najdete tukaj.

To je dobeseden pripis iz predloga medijske strategije, ki smo ji na Financah sicer dali nezadostno že v njenem prvem osnutku, sredi junija, od tega pa se je distancirala tudi strokovna komisija, ki je sodelovala pri pripravi. Dodajmo, da so strategiji v zadnjem osnutku še podaljšali veljavnost, za eno leto. Tokrat analiziramo dva predloga.

1. nov davek za vse in politično urednikovanje?

Planske nastavke smo zaznali že v prvem osnutku strategije, zdaj gre Peršakovo ministrstvo še naprej. Zakaj nov obvezni prispevek? Da bi "zagotavljali dostopnost do različnih medijskih vsebin povsod na ozemlju Republike Slovenije – vsem imetnikom električnih priključkov (plačnikom RTV naročnine) zagotoviti sprejem AV frekvenc ali spletnega dostopa," pravijo. Kje je problem? Splet in spletne vsebine so že zdaj enako dostopne vsem, ki imajo internetni priključek. Tako lahko, če jih to le zanima, berejo tudi lokalne novice - ne le iz najbolj oddaljenega koščka Slovenije. Tudi lokalne novice iz vsake kitajske province. Ker spletna orodja, gospod minister, omogočajo tudi avtomatične prevode.

Kaj sploh so deficitarne informacije? So to gospodarske novice, ki jih ne pokrivajo vsi mediji? Informacije o znanstvenih dosežkih, visokospecializirane? Ne, gre za lokalne novice. Ki pa že v osnovi niso zanimive za širšo publiko. Zakaj bi jih, torej, financirali vsi državljani? In še to: mediji, ki dobijo status posebnega pomena, že zdaj dobijo vrsto državnih subvencij.

Kdo bo določil, kaj so deficitarne informacije? Politika? Bo uredniška shema odvisna od želja politike? Več političnih uresničenih želja, več denarja?

2. Peršak zmore, kar niti Bezos ne?

Ne le nov davek. Ministrstvo bi denar trošilo tudi za to, kar sploh ni njegovo delo, kar je v domeni lastnikov medijev. Točka pet osnutka strategije namreč predvideva "Zagon novih poslovnih modelov za splošno-informativne medije". Hopla, bodo Peršakovi uradniki odkrili model, ki bi bil učinkovit? Kar ni uspelo niti Jeffu Bezosu, lastniku Amazona, kar smo upali vsi mediji po tem, ko je kupil Washington Post?